Drie sterf in botsing met onklaar vragmotorDie ongelukstoneel. Foto: Verskaf Drie mense is Donderdag in die vroeë oggendure dood toe ŉ minibustaxi op die N4 tussen Marloth Park en Komatipoort met ŉ stilstaande vragmotor gebots het. Moeti Mmusi, woordvoerder van Mpumalanga se departement van veiligheid, sekuriteit en samewerking, sê die ongeluk het omstreeks 05:00 naby Schoonspruit-plaas gebeur. “Daar word vermoed die vragmotor het in die noodbaan gestaan nadat dit gisteraand onklaar geraak het en die taxi het met die vragmotor gebots,” sê Mmusi. Drie mense is op die toneel dood. Nog drie het matige beserings opgedoen en is na ŉ hospitaal geneem. Die ongelukstoneel. Foto: Verskaf “Albei voertuie was in die rigting van Komatipoort op pad en is in Mosambiek geregistreer. Die taxi was vermoedelik van Johannesburg na Maputo op pad.” Die pad was vanoggend gedeeltelik gesluit terwyl owerhede op die toneel besig was. Die oorsaak van die botsing word ondersoek.